ไฟแนนซ์ทูเดย์
&#8220;ถ้าเรื่องแนวทางใดมีข้อเสีย ก็ต้องมีข้อดี&#8221;
21 ส.ค. 2554

“ถ้าเรื่องแนวทางใดมีข้อเสีย ก็ต้องมีข้อดี”
โดย..ต้นกล้า
เพียงแค่โพลออกมาว่า “พรรคเพื่อเธอ” นำลิ่วแค่นั้น ก็ทำบรรดาข้าราชการในกระทรวงการคลังในระนาบอธิบดี ปลัดกระทรวงก็สั่นสะท้าน เพราะเสียงแห่งสัญญาณส่งผ่านกันจากปากต่อปากว่างานนี้ ซือเจ๊เบญจา หลุยเจริญ รองปลัดกระทรวงการคลัง หญิงเก่งผู้ใกล้ชิดกับคนในบ้านจันทร์ส่องหล้า มีโอกาสเติบใหญ่ ถ้าไม่ใช่ระดับอธิบดีกรมสรรพากร ก็ต้องเป็นเก้าอี้ปลัดกระทรวงการคลังเป็นแม่นมั่น...
อธิบดีเอ๊าะสาธิต รังคสิริ แม้นจะแนบแน่นกะ “คุณหญิง ส.” และประธาน สส.พรรคเพื่อเธอ แต่มิได้หมายความว่าจะมั่นคง...เช่นเดียวกับ ปลัดตุ้มอารีพงศ์ ภู่ชอุ่ม ปลัดหนุ่มผู้มีอายุงานอีกกว่า 6 ปี จะไม่มีโอกาสกระเด็นกระดอนออกไปจากตำแหน่งใหญ่ เพราะลมฟ้าลมฝนแห่งเจตนารมณ์ของนายใหญ่นั้น ใครก็มิอาจปฏิเสธและทัดทานได้...เราเตือนคุณแล้ว




ฮือฮาสะท้านสะเทือนกันทั้งวงการอสังหาริมทรัพย์ เมื่อคอนโดมิเนียมหรู ย่านสถานีรถไฟฟ้าบีทีเอสเพลินจิตของ บริษัท โนเบิล ดีเวลลอปเมนท์ ของลูกเขย อำนวย วีรวรรณ จะขายดิบขายดีเป็นเทน้ำเทท่า เปิดโครงการปุ๊บวันเดียวยอดจองซื้อทะลุไปถึง 7,000 ล้านบาท สูงสุดในประวัติศาสตร์ที่กลุ่มโนเบิลเคยขายได้ ทั้งๆ ที่ราคาคอนโดมิเนียมหรูติดกับสถานทูตอังกฤษนั้นราคาแพ้งแพง เฉลี่ยราคาตารางเมตรละ 1.84 แสนบาทเป็นอย่างต่ำ ก็ยังยื้อไม่หยุดฉุดไม่อยู่...
ล่าสุด ต้องรอดูหุ้นกู้ว่าฮิตแค่ไหน เมื่อธนาคารกรุงศรีอยุธยาจัดจำหน่ายหุ้นกู้อายุ 3 ปี ของบริษัท โนเบิล ดีเวลลอปเมนท์ มูลค่า 1,500 ล้านบาท อายุ 3 ปี ให้กับประชาชน จ่ายดอกเบี้ยปีที่ 1 ถึง 5.25% ปีที่ 2 จ่ายให้ 5.75% และปีที่ 3 จ่ายให้ 6.20% จ่ายดอกเบี้ยทุก 3 เดือน เริ่มขาย 27-29 มิ.ย.นี้ กำหนดขายขั้นต่ำ 5 แสนบาท ใครสนใจเชิญ
ถึงตอนนี้ต้องปรบมือให้กับกัปตัน บุญทักษ์ หวังเจริญ ประธานเจ้าหน้าที่บริหารและกรรมการผู้จัดการ ธนาคารทหารไทย ที่เข้าไปฟื้นฟูและบริหารธนาคารทหารไทยให้สดใสกาววาวขึ้นมายืนอยู่แถวหน้าในเวลาไม่ถึง 3 ปี ล่าสุด บุญทักษ์ ต้องยิ้มแก้มปริ เมื่อสถาบันการจัดอันดับความน่าเชื่อถือ สแตนดาร์ด แอนด์ พัวร์ (S&amp;P) ได้ปรับเพิ่มแนวโน้มอันดับความน่าเชื่อถือของ TMB จากแนวโน้มมีเสถียรภาพ (Stable Outlook) ขึ้นมาเป็นแนวโน้มเป็นบวก (Positive Outlook) เพราะคาดการณ์ว่าสถานะทางการเงินของธนาคารทหารไทยจะพัฒนาดีขึ้นไปอย่างต่อเนื่อง ไม่แน่งวดกลางปีอาจมีปันผลเพิ่มเติม...เปลี่ยนภาพทหารตายมาเป็นทหารหาญในพริบตา...